**NÁVRH**

**Z á k o n**

z ... 2022,

**ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov**

Národná rada Slovenskej republiky sa uzniesla na tomto zákone

**Čl. I**

Zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení zákona č. 587/2004 Z. z., zákona č. 230/2005 Z. z., zákona č. 479/2005 Z. z., zákona č. 532/2005 Z. z., zákona
č. 359/2007 Z. z., zákona č. 514/2008 Z. z., zákona č. 515/2008 Z. z., zákona č. 384/2009 Z. z., zákona č. 134/2010 Z. z., zákona č. 556/2010 Z. z., zákona č. 258/2011 Z. z., zákona
č. 408/2011 Z. z., zákona č. 306/2012 Z. z., zákona č. 180/2013 Z. z., zákona č. 35/2014 Z. z., zákona č. 409/2014 Z. z., zákona č. 262/2015 Z. z., zákona č. 303/2016 Z. z., zákona
č. 277/2017 Z. z., zákona č. 51/2018 Z. z., zákona č. 177/2018 Z. z., zákona č. 284/2018
Z. z., zákona č. 305/2018 Z. z., zákona č. 74/2020 Z. z., zákona č. 516/2021 Z. z. a zákona
č. 253/2022 Z. z. sa mení a dopĺňa takto:

1. § 2 sa dopĺňa písmenami aw) a ax), ktoré znejú:

„aw) revitalizáciou vodného toku (ďalej len „revitalizácia“) je súbor opatrení vykonávaných za účelom úplného, alebo čiastočného odstránenia nežiadúcich dôsledkov úpravy vodného toku,

ax) riečne procesy sú interakcia vôd a sedimentov na prirodzenom alebo upravenom vodnom toku.“.

1. V § 23 odsek 2 znie:

„(2) Povolenie podľa odseku 1 písm. a), b) a c) nie je potrebné, ak tieto činnosti zabezpečuje správca vodného toku v súvislosti so správou vodného toku, alebo v súvislosti s revitalizáciou podľa § 46; správca vodného toku pri zabezpečovaní týchto činností prihliada na povinnosti podľa § 48 ods. 6.“.

1. V § 26 ods. 1 prvej vete sa na konci čiarka nahrádza bodkočiarkou a pripájajú sa tieto slová: „ak tento zákon neustanovuje inak.“.
2. § 26 sa dopĺňa odsekmi 11 až 13, ktoré znejú:

„(11) Na odstránenie alebo zmenu vodnej stavby, ktorou sa upravuje, mení alebo zriaďuje koryto vodného toku a ktorá svoju funkciu už neplní alebo ju plní iba čiastočne, postačuje, za účelom obnovy prirodzeného koryta vodného toku, ohlásenie vlastníka vodnej stavby orgánu štátnej vodnej správy.

(12) Vodná stavba neplní svoju funkciu najmä, ak

1. vodná stavba naďalej neslúži účelu, na ktorý bola zriadená alebo na ktorý bolo vydané povolenie na osobitné užívanie vôd,
2. zaniklo povolenie na osobitné užívanie vôd,
3. zanikol subjekt, v prospech ktorého bolo vydané povolenie a vodná stavba neprešla na nového nadobúdateľa (§ 22 ods. 1),
4. subjekt nevykonáva činnosť pre ktorú bolo vydané povolenie.

(13) Odstránením alebo zmenou vodnej stavby na základe ohlásenia podľa odseku 11 nesmie nastať významné zhoršenie ekologických funkcií alebo ekologického stavu vodného toku a nesmie nastať zhoršenie ochrany pred povodňami.“.

1. Za § 26 sa vkladá §26a, ktorý znie:

„§ 26a

(1) Na uskutočnenie revitalizácie podľa § 46 postačuje ohlásenie orgánu štátnej vodnej správy.

(2) Ohlásenie uskutočnenia revitalizácie obsahuje:

a) meno, priezvisko (názov) a adresu (sídlo) stavebníka (investora),

b) údaj o vodnom toku, na ktorom sa má revitalizácia vodného toku uskutočniť,

c) účel, rozsah a riečny kilometer revitalizácie a ich jednoduchý technický opis,

d) druh pozemku[37aa)](https://www.slov-lex.sk/pravne-predpisy/SK/ZZ/2000/453/20010101#poznamky.poznamka-1) a parcelné číslo pozemku,

e) zabezpečovanie činnosti odborne spôsobilou právnickou osobou,

e) vyjadrenie vlastníkov dotknutých pozemkov a nehnuteľností.

(3) Prílohou ohlásenia je

a) doklad preukazujúci majetkovoprávne usporiadanie dotknutých pozemkov (vlastnícke alebo iné právo);

b) situačný výkres v troch vyhotoveniach, ktorý obsahuje vyznačenie jednotlivých úsekov vodného toku s riečnymi kilometrami a rozsah navrhovanej činnosti na vodnom toku a dotknutých pozemkov,

c) projektovú dokumentáciu obsahujúcu technický opis navrhovanej činnosti revitalizácie a

 dokumentácia navrhovanej činnosti v troch vyhotoveniach vypracovaných odborne spôsobilou osobou,

d) súhlasné stanovisko správcu vodného toku,

e) súhlasné záväzné stanovisko organizácie ochrany prírody a poverenej osoby,

f) rozhodnutia, stanoviská, vyjadrenia, súhlasy, posúdenia alebo iné opatrenia dotknutých orgánov štátnej správy.“.

Poznámka pod čiarou k odkazu 37aa znie:

„37aa) § 9 zákona Národnej rady Slovenskej republiky č. [162/1995 Z. z.](https://www.slov-lex.sk/pravne-predpisy/SK/ZZ/1995/162/)“.

1. V § 27 ods. 1 písm. f) sa nad slovom „hnojív“ odkaz „37aa)“ nahrádza odkazom „37ab)“ a nad slovom „rastlín“ sa odkaz „37ab)“ nahrádza odkazom „37ac)“.
2. § 32 sa dopĺňa odsekom 11, ktorý znie:

„(11) Ochranné pásma sa premietnu do riešenia priestorového usporiadania územia a funkčného využívania územia.46aa)

Poznámka pod čiarou k odkazu 46aa znie:

„46aa) § 2 a 8 zákona č. [*50/1976 Zb.*](https://www.slov-lex.sk/pravne-predpisy/SK/ZZ/1976/50/) v znení neskorších predpisov.“

1. V § 43 odsek 3 znie:

„(3) Prirodzeným korytom je pozdĺžne ohraničený zemský povrch, ktorý vznikol pôsobením tečúcej vody a ďalších prírodných faktorov.“.

1. V § 43 sa za odsek 3 vkladá nový odsek 4, ktorý znie:

„(4) Upraveným korytom je koryto pôvodne prirodzeného vodného toku, ktorého trasa, pozdĺžny profil alebo priečny profil boli cielenou ľudskou činnosťou pozmenené.“.

Doterajšie odseky 4 až 7 sa označujú ako odseky 5 až 8.

1. § 45 vrátane nadpisu znie:

„§ 45 Zmeny koryta

(1) Ak sa pôsobením riečnych procesov alebo iným prírodným vplyvom zmení prirodzené koryto vodného toku, správca vodného toku ho ponechá v novom koryte
a vymedzí hranice nového koryta. Správca vodného toku, vlastník pozemku nového koryta alebo ten, kto nakladá s vodami dotknutými zmenou koryta, môže požiadať orgán štátnej vodnej správy aby rozhodol o vrátení vodného toku do pôvodného koryta, ak tak vykoná na vlastné náklady a so súhlasom správcu vodného toku.

(2) Orgán štátnej vodnej správy zamietne žiadosť o vrátenie vodného toku do pôvodného koryta ak tomu bráni verejný záujem. Správca vodného toku môže vysporiadať vlastníctvo pozemku nového koryta, ak o to požiada vlastník pozemku nového koryta, ktorým nie je obec, alebo ak sú na to dôvody hodné osobitného zreteľa podľa osobitného predpisu.37)

(3) Rozhodnúť o vrátení vodného toku do pôvodného koryta podľa odseku 1 možno len do troch rokov od uplynutia roku, v ktorom došlo k zmene koryta.

(4) Ustanovenia odsekov 1 až 3 sa primerane použijú aj vtedy, ak pôsobením riečnych procesov alebo iných prírodných vplyvov vzniknú vo vodnom toku korytové útvary, najmä lavice, ostrovy a bočné ramená.“.

11. Za § 45 sa vkladá § 46, ktorý vrátane nadpisu znie:

„§ 46 Revitalizácia

(1) Cieľom revitalizácie je zlepšenie ekologického stavu vodných tokov prostredníctvom podpory prirodzených procesov, ktoré vedú k obnove a zachovaniu biodiverzity riečneho ekosystému alebo k adaptácii na zmenu klímy.

(2) Revitalizácia pozostáva zo štúdií revitalizácie, projektových činností a realizačno-investičných činností, ktoré smerujú k prirodzenému alebo prírode blízkemu charakteru vodného toku.

(3) Vykonávanie činností podľa odsekov 1 a 2 je vo verejnom záujme.

(4) Ak sa realizáciou revitalizácie nezriaďuje nová vodná stavba, postačuje na uskutočnenie revitalizácie podľa § 26a ohlásenie orgánu štátnej vodnej správy.

(5) Ak o tom rozhodne vláda, revitalizácia môže byť významnou investíciou podľa osobitného predpisu.56a)“.

Poznámka pod čiarou k odkazu 56a znie:

„56a) § 3 zákona č. [371/2021 Z. z.](https://www.slov-lex.sk/pravne-predpisy/SK/ZZ/1995/162/) o významných investíciách v znení neskorších predpisov.“.

12. V § 48 ods. 1 prvej vete sa na konci pripájajú tieto slová: „s cieľom zachovať alebo zlepšovať stav vôd“.

13. V § 48 ods. 4 sa za písmeno g) vkladá nové písmeno h), ktoré znie:

„h) zabezpečovať revitalizácie, vrátane údržby po realizovaných revitalizáciách,“.

 Doterajšie písmená h) až v) sa označujú ako písmená i) až w).

14. V § 52 ods. 1 sa za písmeno l) vkladá písmeno m), ktoré znie:

„m) stavby pre účely realizácie revitalizácií“.

 **Čl. II**

Tento zákon nadobúda účinnosť 1. januára 2023.